Vihreiden eduskuntaryhmän puheenjohtaja Outi Alanko-Kahiluoto uskoo, että vihreille kelpaisi venäläisen Rosatomin toimittama aurinkovoimala.



– Miksi me olisimme aurinkovoimalaa vastustaneet, Alanko-Kahiluoto ihmetteli kysymystä, joka hänelle esitettiin puolueiden ryhmäjohtajien paneelissa torstaina aamupäivällä.



Alanko-Kahiluodolta kysyttiin myös, odottaako vihreitä ”sadan vuoden oppositio” siitä syystä, että puolue häipyi hallituksesta venäläisen ydinvoiman takia ja syytti puheenjohtajansa suulla muuta hallitusta suomettumisesta.



– En oikeastaan usko, että s-sanan käyttäminen aiheuttaisi sitä, että meitä ei kelpuutettaisi seuraavaan hallitukseen.

Kaikista ryhmäjohtajista vain vihreiden Alanko-Kahiluoto nosti kätensä, kun kysyttiin, ketkä arvioivat Suomessa olevan suomettumista.



– Pahoittelen, jos asiat ovat muille liian vaikeita keskusteltaviksi. Wittgensteinia mukaillen ne asiat, joista pitää vaieta, ovat sellaisia, joista pitää keskustella, vihreiden ryhmäjohtaja viittasi itävaltalais-brittiläisen filosofin Ludwig Wittgensteinin (1889–1951) ajatteluun.



– Suomen maantieteellinen asema on vaikea. Siitä pitää voida keskustella.



Kokoomuksen ryhmäjohtaja Arto Satoselta kysyttiin, sulkevatko Ville Niinistön suomettumispuheet vihreiltä ensi keväänä oven Säätytalolle, jos kokoomus on hallitusta muodostamassa.



– Emme varmaan hallitusta tässä valitse. Totta on, että emme Ville Niinistön lausunnoista pitäneet, Satonen vastasi ja jätti tulkintavapauden kuulijalle.



Sdp:n Jouni Backman oli arviossaan lempeämpi.

– Ei sellaista pitkämuistisuutta ole politiikassa, Backman painotti.



Backmanin mielestä politiikassa on vaalien jälkeen syytä unohtaa edellisen vaalikauden puheet.



Paneelikeskustelun juonsivat eduskunnan auditoriossa Yleisradion Pekka Ervasti ja MTV 3:n Timo Haapala.